Ľ. Kaník, minister práce, sociálnych vecí a rodiny SR: (2003-09-17):
Okrem hmotno-právnej úpravy podmienok, za ktorých patrí občanovi dávka na zabezpečenie základných životných podmienok a príspevky na zmiernenie hmotnej núdze, návrh zákona upravuje aj pôsobnosť orgánov štátnej správy a obcí v oblasti zabezpečenia základných životných podmienok a zmiernenia hmotnej núdze. Navrhuje sa delená pôsobnosť tak, aby sa zmiernenie hmotnej núdze na regionálnej úrovni stalo efektívne, a to využitím princípu „byť bližšie k občanovi“. Prax ukázala, že tento princíp je možné efektívne využívať najmä za účasti obecných samospráv, ktoré sa na rozdiel od súčasnej právnej úpravy stanú nielen pozorovateľom, ale aj aktívnym spolučiniteľom pri zmiernení hmotnej núdze občana. Navrhuje sa v rámci správneho konania posudzovať hmotnú núdzu toho občana a osôb, ktoré sa s ním spoločne posudzujú, ktorých príjmy nedosahujú životné minimum ustanovené osobitným predpisom. Z takto vymedzeného okruhu sa zabezpečujú základné životné podmienky občanov, ktorých príjem nedosahuje sumu, ktorá je v návrhu zákona ustanovená na šiestich úrovniach, v závislosti od počtu spoločne posudzovaných osôb. Základné životné podmienky si občan zabezpečuje príjmami taxatívne uvedenými v návrhu zákona a dávkou, ktorou sa doplní príjem vo výške rozdielu medzi ustanovenou sumou a príjmom občana a osôb, ktoré sa s ním spoločne posudzujú. Navrhovanou úpravou sa realizuje jedno zo základných sociálnych práv občana ustanovené v čl. 39 ods. 2 Ústavy Slovenskej republiky. Pri posudzovaní hmotnej núdze sa rozširuje okruh osôb spoločne posudzovaných s občanom v hmotnej núdzi o deti do 25 rokov veku, ktoré nemajú vlastný príjem alebo ktoré majú príjem na úrovni minimálnej mzdy. Ďalej sa na účely posudzovania hmotnej núdze, zabezpečenia základných životných podmienok a riešenia hmotnej núdze navrhuje do príjmu nezapočítavať 25 % z príjmu občana zo závislej činnosti, 25 % starobného dôchodku priznaného dôchodcovi, ktorý získal obdobie dôchodkového poistenia najmenej 25 rokov, prídavok na dieťa, nevyhnutnú okamžitú pomoc poskytovanú obcou, príjem z príležitostných činností, náhodné jednorazové príjmy do výšky 2-násobku životného minima získané v bežnom roku, štipendium študenta vysokej školy znížené o výšku prídavku na dieťa a peňažné príspevky na kompenzáciu sociálnych dôsledkov ťažkého zdravotného postihnutia. Okrem zabezpečenia základných životných podmienok sa navrhuje zmierniť hmotnú núdzu príspevkami, ktorými sa dopĺňa príjem občana a osôb s ním spoločne posudzovaných za podmienok, ktoré sú ustanovené v návrhu zákona. Aktivačný príspevok má motivačný charakter. Jeho účelom je podporiť pracovnú aktivitu občana alebo umožniť občanovi získať pracovné uplatnenie využívaním aktívnych foriem sebarealizácie, ktorými sú účasť na vzdelávaní a príprave pre trh práce uskutočňovanými v rámci projektov schválených územným úradom sociálnych vecí a služieb alebo vykonávanie menších obecných služieb. Návrh zákona upravuje podmienky, za ktorých je možné zmierniť hmotnú núdzu občana a osôb s ním spoločne posudzovaných ďalšími príspevkami, a to príspevkom na zdravotnú starostlivosť, príspevkom na bývanie a ochranným príspevkom. Príspevok na zdravotnú starostlivosť sa poskytuje na výdavky spojené s úhradou za služby súvisiace s poskytovaním zdravotnej starostlivosti. Nakoľko sa navrhuje zrušiť príspevok na bývanie v systéme štátnej sociálnej podpory, ktorého poberateľmi sú v dvoch tretinách občania v hmotnej núdzi, je cieľom predkladanej právnej úpravy priznať príspevok na bývanie na vyrovnanie rodinného rozpočtu, na úhradu nákladov spojených s bývaním počas zmiernenia hmotnej núdze. Mimo motivačného cieľa návrh zákona ďalej upravuje ochranný príspevok, ktorý má charakter pomoci určenej tým občanom, ktorí nie sú schopní z dôvodu veku, invalidity, starostlivosti o občana s ťažkým zdravotným postihnutím alebo iných dôvodov uvedených v návrhu zákona zabezpečiť si dočasne alebo dlhodobo základné životné podmienky a zmierniť si svoju hmotnú núdzu. Vzhľadom na to, že zmiernenie hmotnej núdze občana je v súčasnosti včlenené do zákona o sociálnej pomoci a tvorí jednu z jeho súčastí, navrhuje sa osobitným článkom novelizovať zákon č. 195/1998 Z. z. o sociálnej pomoci v znení neskorších predpisov zrušením ustanovení, ktoré sa týkajú hmotnej núdze v systéme sociálnej pomoci. Osobitným článkom sa vstupuje do zákona Národnej rady Slovenskej republiky č. 98/1995 Z. z. o Liečebnom poriadku v znení neskorších predpisov, ktorým sa má odstrániť duplicita v súvislosti s navrhovaným príspevkom na zdravotnú starostlivosť. Ďakujem za pozornosť. To je všetko. Z. Martináková, podpredsedníčka NR SR: Dávam slovo spravodajkyni, ktorú určil navrhnutý gestorský výbor, výbor pre sociálne veci a bývanie, páni poslankyni Kláre Sárközy.